Resolució 187/2020, de 5 de març
Administració: Departament de Polítiques Digitals i Administració Pública
Plantilles correctores de proves de selecció
Com a persona interessada, la persona reclamant té el dret d'accés a l'expedient que li atribueix l'article 53.1.a de la Llei 39/2015, d'1 d'octubre, del procediment administratiu comú (LPAC), i és precisament a aquest dret, al seu especial vigor i a les particularitats del seu exercici a allò que es remet la disposició addicional 1a.1 LTAIPBG; la iniciativa de la que deriva aquest procediment s'empara en aquest dret que l'LPAC garanteix a tota persona interessada d'accedir a la documentació que integra el procediment corresponent.
L'aplicació de restriccions (siguin límits o causes d'inadmissibilitat) al dret d'accés a la informació pública només es pot fer mitjançant resolució, i l'única que ha emès la DGFP no fa referència a la concurrència de cap límit ni de cap causa d'inadmissibilitat i la comunicació de 25 de febrer de 2020, que materialment invoca el que, com es veurà al fonament jurídic 5, podria constituir una causa d'inadmissibilitat, no té la capacitat jurídica per fer-ho.
Si hom té en compte que l'article 35, en relació amb el 33 LTAIPBG preveu la producció de silenci administratiu positiu en cas que les sol·licituds d'informació pública no siguin resoltes i notificada la resolució en el termini d'un mes, és evident que en el cas de la que ens ocupa el silenci administratiu té lloc a partir del 30 de desembre de 2019.
Aplicació de la normativa de procediment administratiu.
Número d'expedient de la Reclamació: 844/2019
En el marc de l'exercici del dret d'accés a la informació pública, la informació sol·licitada indicada a l'antecedent 2 (plantilles correctores de l'examen pràctic i del de competències professionals i nivell mínim exigit per a la superació de cada pregunta de l'examen pràctic) és sens dubte informació pública, atesos els termes en els que la defineix l'article 2.b LTAIPBG, perquè és informació elaborada amb tota seguretat per l'Administració (probablement pel tribunal de selecció o per qualsevol altre òrgan competent) i que aquesta ha de tenir en el seu poder.
En conseqüència, en aplicació dels articles 18.1 i 20.1 LTAIPBG, seria procedent declarar el dret de qualsevol persona a accedir-hi, llevat que concorrin límits que puguin justificar-ne la denegació.
No és plausible la concurrència de límits legals al dret d'accés en la informació sol·licitada, i en tot cas el DPDAP no n'ha invocat cap.
Nogensmenys, la DGFP ha invocat a la resolució indicada a l'antecedent 5 la disposició addicional 1a.1 LTAIPBG, segons la qual l'accés dels interessats als documents dels procediments administratius en tràmit es regeix pel que determina la legislació sobre règim jurídic i procediment administratiu.
I tot seguit comenta les mesures previstes per la resolució de convocatòria del procés selectiu objecte de la sol·licitud en relació amb la publicació i informació a les persones interessades en el procediment de les qüestions relacionades amb ell.
La GAIP ve entenent, des de la Resolució de 23 de desembre de 2015, que l'aplicació de la normativa de règim jurídic i procediment administratiu a les sol·licituds d'accés a la informació de les persones interessades a la documentació que forma part de procediments administratius en tràmit, sens perjudici que hagin de ser resoltes en el marc de la normativa i les competències del procediment en qüestió, tal com indica la DGFP en el seu darrer informe aportat a aquest procediment, no pot comportar que aquestes persones tinguin un dret d'accés menor del que correspondria a la ciutadania en general, sinó més aviat tot el contrari, ni que no puguin obtenir l'empara de la GAIP per a la garantia del seu dret d'accés a la informació.
Allò que demana la persona reclamant en aquest procediment (plantilles correctores i nivell mínim exigit per a cada pregunta) és informació pública a la qual hi té dret d'accés qualsevol persona, tingui o no la condició d'interessada en el procediment selectiu, i el fet que les interessades disposin d'una via específica per demanar-la, de cap manera pot comportar una demora o qualsevol altra minva respecte de l'efectivitat del dret si l'exercís qualsevol persona aliena a la selecció, amb l'empara de l'LTAIPBG.
Per una altra banda, les disposicions previstes a la convocatòria per donar publicitat als resultats i altres eventuals incidències del procés selectiu no excusen que, a més a més, qualsevol persona interessada, i també qualsevol aliena al procediment, pugui exercir el seu dret d'accés a la informació continguda en el procediment en qüestió, i la seva sol·licitud no pot ser ignorada per l'Administració, ni merament remesa genèricament a la publicitat futura dels resultats.
Com a persona interessada, la persona reclamant té el dret d'accés a l'expedient que li atribueix l'article 53.1.a de la Llei 39/2015, d'1 d'octubre, del procediment administratiu comú (LPAC), i és precisament a aquest dret, al seu especial vigor i a les particularitats del seu exercici a allò que es remet la disposició addicional 1a.1 LTAIPBG.
La iniciativa de la que deriva aquest procediment s'empara en aquest dret que l'LPAC garanteix a tota persona interessada d'accedir a la documentació que integra el procediment corresponent.
Per tant, la disposició addicional 1a.1 LTAIPBG comporta que la sol·licitud de la persona reclamant s'hagi d'atendre d'acord bàsicament amb l'article 53.1.a LPAC (accés de les persones interessades als expedients administratius en curs), sense que sigui admissible reduir aquest dret a una mera espera de la publicació gradual dels resultats de les proves.
La resolució de la DGFP notificada a la persona reclamant el 10 de gener de 2020 (antecedent 5) estima parcialment la sol·licitud d'informació de la persona reclamant (tot remetent l'accés a la informació estimada, que la persona reclamant certament no havia sol·licitat, a un enllaç determinat) i "tramet la sol·licitud a l'Oficina de convocatòries de la DGFP per tal que doni resposta a la informació sol·licitada que no es publiqui al web del DPDAP"; en exercici d'aquesta remissió, l'Oficina en qüestió (o la DGFP) fa la comunicació indicada a l'antecedent 11, que remet l'accés a la informació sol·licitada a les futures publicacions dels resultats corresponents als exercicis 2 i 3.
En la lògica del procediment regulat per accedir a la informació pública pels articles 26 i següents LTAIPBG, el que sembla fer la DGFP amb la seva resolució notificada el 10 de gener de 2020 és una mena de derivació impròpia a l'Oficina de convocatòries.
Impròpia perquè no ho diu clarament, ni està clar que compleixi els requeriments establerts per l'article 30 LTAIPBG per a aquestes derivacions.
Impròpia també perquè es deriva a un òrgan que no té competència per resoldre (aquesta Oficina podria ser competent per comunicar la informació, però no per determinar que, d'alguna manera, es restringeix el dret d'accés).
Per una altra banda, la resolució de la DGFP no invoca cap límit legal concret que pugui justificar la denegació de la informació sol·licitada, o de part d'ella, ni cap causa concreta d'inadmissibilitat, parcial o total.
Per la seva banda, la comunicació de 25 de febrer de 2020, indicada a l'antecedent 11, és la que argumenta els motius pels quals la DGFP (o la seva Oficina de Convocatòries) no facilita la informació sol·licitada, motius que són analitzats al fonament jurídic 5.
El cas és, en tot cas, que l'aplicació de restriccions (siguin límits o causes d'inadmissibilitat) al dret d'accés a la informació pública només es pot fer mitjançant resolució dictada per òrgan competent (articles 32.a i 34.2 LTAIPBG), i l'única que ha emès la DGFP no fa referència a la concurrència de cap límit ni de cap causa d'inadmissibilitat i la comunicació de 25 de febrer de 2020, que materialment invoca el que, com es veurà al fonament jurídic 5, podria constituir una causa d'inadmissibilitat, no té la capacitat jurídica per fer-ho.
La sol·licitud d'informació de la que deriva la Reclamació va ser presentada el 28 de novembre de 2019 i, tot i que la DGFP manifesta en el seu informe que va resoldre sobre ella el 20 de desembre del mateix any, la resolució no va ser notificada fins el 10 de gener de 2020.
A més, i com s'indica al fonament jurídic anterior, la resolució de la DGFP no resol materialment la sol·licitud (ni especifica, en relació amb el què és objecte de la sol·licitud d'informació, en quina part queda parcialment desestimada), que queda remesa a una comunicació posterior, que tampoc compleix els requisits establerts legalment per poder aplicar causes d'inadmissibilitat o límits al dret d'accés.
Si hom té en compte que l'article 35, en relació amb el 33, LTAIPBG preveu la producció de silenci administratiu positiu en cas que les sol·licituds d'informació pública no siguin resoltes i notificada la resolució en el termini d'un mes, és evident que en el cas de la que ens ocupa el silenci administratiu té lloc a partir del 30 de desembre de 2019 (cal tenir en compte que la derivació impròpia que fa l'Oficina de convocatòries no té validesa jurídica per ampliar el termini de resolució ni evitar la producció del silenci administratiu).
Per tant, quan la DGFP fa la seva comunicació de 25 de febrer de 2020 ja feia un cert temps que la sol·licitud d'informació de la que deriva la Reclamació es podia considerar estimada per silenci administratiu positiu, estimació que és vinculant per a la DGFP.
Per tant, l'accés de la persona reclamant a la informació sol·licitada és un dret que es pot deduir de les previsions de la legislació de procediment administratiu citades al fonament jurídic anterior, però que també ha estat reconegut mitjançant resolució presumpta de l'òrgan administratiu competent, de manera que es pot interpretar aquesta Reclamació com una acció que té per objecte no tant la declaració del dret a la informació sol·licitada (cosa que ja li ha estat reconeguda), sinó l'efectivitat de l'accés declarat per la resolució presumpta de la DGFP.
L'article 30.b RGAIP estableix que poden interposar una reclamació davant la GAIP les persones a qui s'ha reconegut l'accés a la informació per resolució expressa o presumpta i no se'ls ha facilitat efectivament l'accés a la informació i l'article 32.1.d de la mateixa Llei preveu que en aquests casos la reclamació es tramita amb caràcter preferent.
D'acord amb les consideracions anteriors, la Reclamació té per objecte l'accés a una informació a la que la DGFP ha resolt presumptament que la persona reclamant hi té dret i que, per tant, resulta especialment necessari (caràcter preferent) garantir-ne l'accés.
Ultra les consideracions fetes als fonaments jurídics anteriors, que per si sols justificarien l'estimació de la Reclamació, també és pertinent pronunciar-se en relació amb els arguments materials esgrimits per la DGFP per demorar l'accés a la informació sol·licitada.
La comunicació de la DGFP a la persona reclamant indicada a l'antecedent 11 argumenta que l'accés al barem de correcció abans de l'aprovació dels resultats de l'exercici situaria la persona reclamant en una posició de privilegi respecte de la resta d'aspirants, en vulneració del principi d'igualtat en l'accés a la funció pública i ho exemplifica dient que la faria coneixedora d'informació amb més antelació que la resta, i així poder preparar millor eventuals al·legacions, o fins i tot presentar reclamacions extemporànies.
Aquestes consideracions s'han de descartar, perquè un cop fets i lliurats els exercicis no és versemblant que l'accés a informació sobre el procés de selecció per part d'una de les persones aspirants pugui vulnerar a favor seu el principi d'igualtat en l'accés a la informació pública.
A més, el fet de disposar de més temps per formular al·legacions no suposa cap posició de privilegi, atès que és de suposar que la normativa del procés preveu un temps raonable i suficient per a totes les persones interessades i si una d'elles s'esforça a documentar-se i informar-se millor, això no la situa en cap situació privilegi, sinó en la simple capacitat de fer millor la seva feina sobre la base del seu esforç, i això no és cap privilegi.
I la possibilitat de presentar reclamacions extemporànies sobre la base d'obtenir l'accés sol·licitat és simplement inexistent, perquè l'exercici del dret d'accés a la informació pública no pot alterar els drets i deures vinculats al procediment de selecció.
La comunicació de la DGFP reproduïda a l'antecedent 11 informa a la persona reclamant que el barem de correcció de l'examen pràctic, juntament amb els resultats d'aquest exercici, seran publicats durant la segona quinzena de març.
L'article 36.2.b LTAIPBG preveu que es pugui facilitar la informació sol·licitada en un format diferent al demanat si s'ha publicat en un altre format; aquesta possibilitat no és aplicable al cas, perquè la informació sol·licitada encara no ha estat publicada i, en tot cas, requeriria de resolució expressa i motivada indicant-ho (article 34.4.c LTAIPBG) i la comunicació de l'Oficina de convocatòries no té aquest rang.
Així mateix, l'article 29.1.c LTAIPBG preveu que es poden inadmetre les sol·licituds d'informació si la informació que demanen està en procés d'elaboració i s'ha de fer pública abans de tres mesos; aquesta disposició tampoc és aplicable al cas, perquè la DGFP no inadmet la sol·licitud i la informació sol·licitada (els barems de correcció de l'examen pràctic) no sembla que estigui en procés d'elaboració, perquè pel que sembla s'està aplicant, o sigui que deu estar elaborada.
La resta de la informació sol·licitada o bé encara es remet a un termini més incert de publicació (cas dels barems de correcció de les competències professionals), o bé ni tant sols s'esmenta (cas del nivell mínim exigit per a la superació de cada pregunta de l'examen pràctic).
Per tant, és procedent requerir a la DGFP que faciliti a la persona reclamant la informació sol·licitada dins d'un termini curt, entre altres coses per mirar de compensar mínimament el perjudici causat a la persona reclamant amb la demora excessiva en la tramitació d'aquesta Reclamació.
Res li impedeix, d'altra banda, per al cas que cregui que se'n derivaria un greuge comparatiu per a la resta d'aspirants, fer públics aquests barems al seu web.